b'\n_START_ARTICLE_\nDivizia, Tatarbunar\n_START_SECTION_\nIstoric\n_START_PARAGRAPH_\nPrin Tratatul de pace de la Bucure\xc8\x99ti, semnat pe 16/28 mai 1812, \xc3\xaentre Imperiul Rus \xc8\x99i Imperiul Otoman, la \xc3\xaencheierea r\xc4\x83zboiului ruso-turc din 1806 \xe2\x80\x93 1812, Rusia a ocupat teritoriul de est al Moldovei dintre Prut \xc8\x99i Nistru, pe care l-a al\xc4\x83turat \xc8\x9ainutului Hotin \xc8\x99i Basarabiei/Bugeacului luate de la turci, denumind ansamblul Basarabia (\xc3\xaen 1813) \xc8\x99i transform\xc3\xa2ndu-l \xc3\xaentr-o gubernie \xc3\xaemp\xc4\x83r\xc8\x9bit\xc4\x83 \xc3\xaen zece \xc8\x9binuturi (Hotin, Soroca, B\xc4\x83l\xc8\x9bi, Orhei, L\xc4\x83pu\xc8\x99na, Tighina, Cahul, Bolgrad, Chilia \xc8\x99i Cetatea Alb\xc4\x83, capitala guberniei fiind stabilit\xc4\x83 la Chi\xc8\x99in\xc4\x83u)._NEWLINE_Pentru a-\xc8\x99i consolida st\xc4\x83p\xc3\xa2nirea asupra Basarabiei, autorit\xc4\x83\xc8\x9bile \xc8\x9bariste au sprijinit \xc3\xaencep\xc3\xa2nd de la \xc3\xaenceputul r\xc4\x83zboiului stabilirea \xc3\xaen sudul Basarabiei a familiilor de imigran\xc8\x9bi bulgari \xc8\x99i g\xc4\x83g\xc4\x83uzi din sudul Dun\xc4\x83rii, ace\xc8\x99tia primind terenuri de la ocupan\xc8\x9bii ru\xc8\x99i ai Basarabiei. Satul Divizia a fost fondat \xc3\xaen anul 1818 de c\xc4\x83tre solda\xc8\x9bi ucraineni \xc8\x99i ru\xc8\x99i, care au cerut ei \xc3\xaen\xc8\x99i\xc8\x99i "divizarea", adic\xc4\x83 stabilirea pe un teritoriul cu scopul de a-l ap\xc4\x83ra. Mai t\xc3\xa2rziu, s-au stabilit aici \xc8\x9b\xc4\x83rani iobagi fugi\xc8\x9bi de pe mo\xc8\x99ii din provinciile Rusiei. \xc3\x8en anul 1823 a avut loc sfin\xc8\x9birea bisericii cu hramul "Sf. Arhanghel Mihail"._NEWLINE_\xc3\x8en urma Tratatului de la Paris din 1856, care \xc3\xaencheia R\xc4\x83zboiul Crimeii (1853-1856), Rusia a retrocedat Moldovei o f\xc3\xa2\xc8\x99ie de p\xc4\x83m\xc3\xa2nt din sud-vestul Basarabiei (cunoscut\xc4\x83 sub denumirea de Cahul, Bolgrad \xc8\x99i Ismail). Satul Divizia a r\xc4\x83mas pe teritoriul Rusiei, afl\xc3\xa2ndu-se \xc3\xaen apropiere de frontier\xc4\x83._NEWLINE_\xc3\x8en 1866 s-a deschis o \xc8\x99coal\xc4\x83 parohial\xc4\x83, care s-a transformat \xc3\xaen 1874 \xc3\xaen \xc8\x99coal\xc4\x83 de stat. De la o singur\xc4\x83 clas\xc4\x83, \xc8\x99coala a trecut \xc3\xaen 1906 la dou\xc4\x83 clase. La 31 martie 1899 a fost deschis\xc4\x83 o bibliotec\xc4\x83._NEWLINE_\xc3\x8en perioada de p\xc3\xa2n\xc4\x83 la primul r\xc4\x83zboi mondial, s-au intensificat nemul\xc8\x9bumirile \xc8\x9b\xc4\x83ranilor s\xc4\x83raci cauzate de lipsa p\xc4\x83m\xc3\xa2ntului. \xc3\x8en ianuarie 1918, activi\xc8\x99tii bol\xc8\x99evici au preluat conducerea \xc3\xaen sat. Interven\xc8\x9bia armatei rom\xc3\xa2ne a dus la \xc3\xaen\xc4\x83bu\xc8\x99irea rebeliunii bol\xc8\x99evice \xc8\x99i la pacificarea localit\xc4\x83\xc8\x9bii._NEWLINE_Dup\xc4\x83 Unirea Basarabiei cu Rom\xc3\xa2nia la 27 martie 1918, satul Divizia a f\xc4\x83cut parte din componen\xc8\x9ba Rom\xc3\xa2niei, \xc3\xaen Plasa Tuzla a jude\xc8\x9bului Cetatea Alb\xc4\x83. Pe atunci, majoritatea popula\xc8\x9biei era format\xc4\x83 din ucraineni, exist\xc3\xa2nd \xc8\x99i o comunitate mare de ru\xc8\x99i. La recens\xc4\x83m\xc3\xa2ntul din 1930, s-a constatat c\xc4\x83 din cei 3.606 locuitori din sat, 2.438 erau ucraineni (67.61%), 1.032 ru\xc8\x99i (28.62%), 93 rom\xc3\xa2ni (2.58%), 23 evrei (0.64%), 6 bulgari \xc8\x99i 1 polonez. \xc3\x8en sat a func\xc8\x9bionat un spital de stat ._NEWLINE_\xc3\x8en perioada interbelic\xc4\x83, satul s-a aflat \xc3\xaen aria de interes a activi\xc8\x99tilor bol\xc8\x99evici din URSS, aici exist\xc3\xa2nd un comitet revolu\xc8\x9bionar clandestin care preg\xc4\x83tea declan\xc8\x99area unei insurec\xc8\x9bii armate. Mai mul\xc8\x9bi s\xc4\x83teni au participat la R\xc4\x83scoala de la Tatarbunar din 1924, organizat\xc4\x83 de bol\xc8\x99evicii din URSS. Dup\xc4\x83 \xc3\xaen\xc4\x83bu\xc8\x99irea revoltei, au fost aresta\xc8\x9bi 14 s\xc4\x83teni, 5 dintre ei fiind condamna\xc8\x9bi la \xc3\xaenchisoare de tribunalul militar. \xc3\x8en 1930, 11 \xc8\x9b\xc4\x83rani au fost trecu\xc8\x9bi de jandarmi pe lista persoanelor suspectate de propagand\xc4\x83 comunist\xc4\x83. \xc3\x8en 1931, poli\xc8\x9bia a arestat 4 localnici (L. Miro\xc8\x99cenko, A. Kolesnicenko, S. Kozacikova \xc8\x99i G. Kotliarenko) pentru distribuirea de pliante propagandistice, ace\xc8\x99tia fiind condamna\xc8\x9bi de tribunal la pedepse cu \xc3\xaenchisoarea de la 3 la 10 ani._NEWLINE_Ca urmare a Pactului Ribbentrop-Molotov (1939), Basarabia, Bucovina de Nord \xc8\x99i \xc8\x9ainutul Her\xc8\x9ba au fost anexate de c\xc4\x83tre URSS la 28 iunie 1940. Dup\xc4\x83 ce Basarabia a fost ocupat\xc4\x83 de sovietici, Stalin a dezmembrat-o \xc3\xaen trei p\xc4\x83r\xc8\x9bi. Astfel, la 2 august 1940, a fost \xc3\xaenfiin\xc8\x9bat\xc4\x83 RSS Moldoveneasc\xc4\x83, iar p\xc4\x83r\xc8\x9bile de sud (jude\xc8\x9bele rom\xc3\xa2ne\xc8\x99ti Cetatea Alb\xc4\x83 \xc8\x99i Ismail) \xc8\x99i de nord (jude\xc8\x9bul Hotin) ale Basarabiei, precum \xc8\x99i nordul Bucovinei \xc8\x99i \xc8\x9ainutul Her\xc8\x9ba au fost alipite RSS Ucrainene. La 7 august 1940, a fost creat\xc4\x83 regiunea Ismail, format\xc4\x83 din teritoriile aflate \xc3\xaen sudul Basarabiei \xc8\x99i care au fost alipite RSS Ucrainene ._NEWLINE_\xc3\x8en perioada 1941-1944, toate teritoriile anexate anterior de URSS au reintrat \xc3\xaen componen\xc8\x9ba Rom\xc3\xa2niei. Un num\xc4\x83r de 511 localnici au luptat \xc3\xaen cel de-al doilea r\xc4\x83zboi mondial, 273 dintre ei murind pe front. Apoi, cele trei teritorii au fost reocupate de c\xc4\x83tre URSS \xc3\xaen anul 1944 \xc8\x99i integrate \xc3\xaen componen\xc8\x9ba RSS Ucrainene, conform organiz\xc4\x83rii teritoriale f\xc4\x83cute de Stalin dup\xc4\x83 anexarea din 1940, c\xc3\xa2nd Basarabia a fost rupt\xc4\x83 \xc3\xaen trei p\xc4\x83r\xc8\x9bi._NEWLINE_\xc3\x8en anul 1947, autorit\xc4\x83\xc8\x9bile sovietice au schimbat denumirea oficial\xc4\x83 a satului din cea de Ci\xc8\x99mele \xc3\xaen cea de Strumok. \xc3\x8en anul 1954, Regiunea Ismail a fost desfiin\xc8\x9bat\xc4\x83, iar localit\xc4\x83\xc8\x9bile componente au fost incluse \xc3\xaen Regiunea Odesa._NEWLINE_\xc3\x8encep\xc3\xa2nd din anul 1991, satul Divizia face parte din raionul Tatarbunar al regiunii Odesa din cadrul Ucrainei independente. \xc3\x8en prezent, satul are 2.078 locuitori, preponderent ucraineni.\n_START_SECTION_\nEconomie\n_START_PARAGRAPH_\nLocuitorii satului Divizia se ocup\xc4\x83 \xc3\xaen principal cu agricultura. \xc3\x8en sat mai func\xc8\x9bioneaz\xc4\x83 o ferm\xc4\x83 de cre\xc8\x99tere a junincilor de ras\xc4\x83 pentru fermele din raion \xc8\x99i o ferm\xc4\x83 de produc\xc8\x9bie de ou\xc4\x83. De asemenea, mai exist\xc4\x83 aici o fabric\xc4\x83 de cherestea \xc8\x99i un atelier de fabricare a \xc8\x9biglei._NEWLINE_Satul are 2 oficii po\xc8\x99tale: Divizia (cu codul 68150) \xc8\x99i Divizia 1 (cu codul 68151) . \xc3\x8en timpul alegerilor, \xc3\xaen sat au fost \xc3\xaenfiin\xc8\x9bate 2 sec\xc8\x9bii de votare.'